मौत के 50 साल बाद वैज्ञानिकों की रिपोर्ट में खुलासा, 10 साल तक चली जांच
Pablo Neruda's Despite Death Controversy 1973 में जब नोबेल विजेता और मशहूर कवि पाब्लो नेरूदा की मौत हुई तो उसकी वजह कैंसर बताई गई थी। उसके 30 साल गुजरने के बाद अब इंटरनेशनल फॉरेंसिक एक्पर्ट्स ने एक चौंकाने वाला दावा
1973 में जब नोबेल विजेता और मशहूर कवि पाब्लो नेरूदा की मौत हुई तो उसकी वजह कैंसर बताई गई थी। उसके 50 साल गुजरने के बाद अब इंटरनेशनल फोरेंसिक एक्पर्ट्स ने एक चौंकाने वाला दावा किया है। बुधवार को तीन देशों कनाडा, डेनमार्क और चिली के फोरेंसिक एक्सपर्ट्स ने बताया कि पाब्लो नेरूदा की मौत कैंसर नहीं बल्कि जहर देने से हुई थी।
इस नतीजे पर पहुंचने के लिए उन्होंने लगभग 10 साल जांच की है। ये रिपोर्ट चिली के जज को सौंपी गई है। इसमें बताया गया है कि नेरूदा की बॉडी में एक जहरीले किस्म का बैक्टिरिया मिला है, जो सामान्य रूप से किसी के शरीर में मौजूद नहीं रहता। ये मौत होने से पहले उनके शरीर में था।
नेरूदा की मौत की जांच करवाना चाहता है परिवार
चिली की जज पाओला प्लाजा ने सैंटिआगो में रिपोर्टर्स को बताया है कि उन्होंने अभी रिपोर्ट नहीं देखी है। उन्होंने कहा- वैज्ञानिकों ने जो रिपोर्ट सौंपी है वो काफी लंबी है। मेरे लिए इतना जल्दी उसे पढ़ना मुमकिन नहीं है।
जब उनसे पूछा गया कि क्या रिपोर्ट के बाद पाब्लो नेरूदा की मौत का केस फिर से ओपन किया जाएगा, तो उन्होंने जवाब देने से इनकार कर दिया। हालांकि, इस रिपोर्ट के आधार पर नेरूदा के रिश्तेदार उनकी मौत से जुड़े केस को फिर शुरू करवाना चाहते हैं।
देश छोड़ने के ठीक 5 घंटे पहले हुई थी पाब्लो की मौत
1973 में जब चिली में तख्तापलट हुआ उस समय पाब्लो नेरूदा अस्पताल में भर्ती थे। उन्होंने उस दिन अपने ड्राइवर को कहा था कि वो देश छोड़कर मैक्सिको जाना चाहते हैं। नेरूदा ने यह कहकर ड्राइवर को घर से उनका सामना लाने के लिए भेज दिया, लेकिन देश छोड़ने से 5 घंटे पहले ही उनकी मौत हो गई। नेरूदा के भतीजे रोडोल्फ रेयेज का मानना है कि उनकी हत्या की गई थी।
कौन थे पाब्लो नेरूदा
नेरूदा चिली के सांसद, राजनयिक और नोबेल पुरस्कार विजेता कवि थे। उन्हें लैटिन अमेरिका के महानतम कवियों में से एक माना जाता है।1970 में वो चिली के वामपंथी आंदोलन के प्रमुख प्रवक्ता रहे। पाब्लो का जन्म 12 जुलाई, 1904 को दक्षिणी चिली के एक छोटे से कृषि समुदाय पैरल में हुआ था।
वो वहीं पर पले बढ़े थे। उनकी माँ, एक स्कूल टीचर थीं, जो उनके पैदा होने के कुछ ही समय बाद ही मर गईं; उनके पिता एक रेलवे कर्मचारी थे। उन्हें नेरूदा का साहित्य में रुचि रखना बिल्कुल पसंद नहीं था। इसके बावजूद नेरूदा ने 13 साल की उम्र में ही कविता लिखना शुरू कर दिया था। नेरूदा ने अर्जेंटीना, मैक्सिको, स्पेन और फ्रांस सहित देशों में कई राजनयिक पदों पर कार्य किया।
दोस्त के लिए छोड़ी थी राष्ट्रपति की कुर्सी 
पूरी उम्र चिली की कम्युनिस्ट पार्टी के सदस्य रहे पाब्लो नेरूदा ने 1946 से 1952 के बीच वहां के राष्ट्रपति गैब्रियल गोंजालेज विदेला का खुलकर विरोध किया। इसके चलते उन्हें चार साल के लिए देश निकाला दे दिया गया था। इसके बाद 1952 में वो दोबारा चिली लौटे तो उन्होंने चिली के सोशलिस्ट लीडर साल्वादोर अलेंदे का डटकर समर्थन किया। दोनों अच्छे दोस्त बन गए थे। 1970 में उन्हें चिली का राष्ट्रपित बनने के लिए चुना गया, लेकिन उन्होंने अपनी जगह अपने दोस्त साल्वादोर अलेंदे को दे दी।
हालांकि, सरकार ज्यादा समय तक नहीं टिक पाई और 1973 में सेना ने तख्तापलट कर दिया। सेना के अधिकारी चुन-चुन कर कम्युनिस्टों को मार रहे थे। सरकार के हजारों समर्थकों को गैर कानूनी तरीके से जेलों में भरा जा रहा था। इसी बीच साल्वादोर ने आत्महत्या कर ली। साल्वादोर की आत्महत्या के दो हफ्तों बाद ही पाब्लों नेरूदा की मौत हो गई थी। उस समय सेना ने कई लोगों को जहर देकर मारा था। ऐसे पाब्लो की मौत पर भी शक जताया गया था। जिसके चलते मामले की जांच अब तक जारी है।